## Odluka Ustavnog suda Republike Hrvatske broj: U-IIIA-2738/2009. od 30. svibnja 2009.

### NN 66/2009 (8.6.2009.), Odluka Ustavnog suda Republike Hrvatske broj: U-IIIA-2738/2009. od 30. svibnja 2009.

66 08.06.2009 Odluka Ustavnog suda Republike Hrvatske broj: U-IIIA-2738/2009. od 30. svibnja 2009.

USTAVNI SUD REPUBLIKE HRVATSKE

1592

Ustavni sud Republike Hrvatske, u Drugom vijeću za rješavanje izbornih sporova, u sastavu sudac Davor Krapac, predsjednik Vijeća, te suci Ivan Matija i Miroslav Šeparović, članovi Vijeća, odlučujući u izbornom sporu o žalbi za zaštitu izbornog prava Hrvatske socijalno liberalne stranke Istarske županije, Ogranak Kršan, na sjednici održanoj 30. svibnja 2009. godine, jednoglasno je donio

ODLUKU

I. Usvaja se žalba Hrvatske socijalno-liberalne stranke Istarske županije, Ogranak Kršan.

II. Poništava se:

– rješenje Županijskog izbornog povjerenstva Istarske županije broj: LS-412/2009 od 29. svibnja 2009., i

– Odluka o objavi rezultata izbora za članove Općinskog vijeća Općine Kršan klasa: 013-03/09-01/1, urbroj: 2144/04-502-09-124 od 25. svibnja 2009. godine.

III. Na snazi ostaje Odluka o objavi rezultata izbora za članove Općinskog vijeća Općine Kršan klasa:013-03/09-01/1, urbroj: 2144/04-502-09-118 od 17. svibnja 2009. i rješenje o ispravku te Odluke klasa: 013-03/09-01/1, urbroj: 2144/04-502-09-120 od 21. svibnja 2009.

IV. Ova odluka objavit će se u »Narodnim novinama«.

Obrazloženje

1. Hrvatska socijalno-liberalna stranka Istarske županije, Ogranak Kršan (u daljnjem tekstu: žaliteljica) podnijela je žalbu protiv rješenja Županijskog izbornog povjerenstva Istarske županije broj: LS-412/2009 od 29. svibnja 2009., kojim su odbijeni prigovori žaliteljice podneseni protiv točaka VI.-X. Odluke o objavi rezultata izbora za članove Općinskog vijeća Općine Kršan klasa: 013-03/09-01/1, ur.broj: 2144/04-502-09-124 od 25. svibnja 2009., kojom je određeno pravo pripadnika bošnjačke nacionalne manjine na zastupljenost u predstavničkom tijelu Općine Kršan (u daljnjem tekstu: osporena Odluka).

2. Žaliteljica u žalbi ponavlja razloge navedene u prigovoru, pri čemu posebno ističe da je »... Izborno povjerenstvo za Općinu Kršan pogriješilo, te da je ispravku svoje Odluke o objavi rezultata izbora (misli se na Odluku o objavi rezultata izbora od 25. svibnja 2009. – op. Ustavnog suda) donijelo mimo važećih zakona Republike Hrvatske te da je uvažilo odredbu Statutarne odluke Općinskog vijeća Općine Kršan iz 2001. godine po kojoj je u vrijeme njenog donošenja postojala osnova za dodjeljivanje jednog vjećničkog mandata pripadnicima Bošnjačke manjine jer je ta manjina u to vrijeme bila zastupljena sa 5,82%. Međutim kako su prema zadnjem popisu birača za Istarsku županiju od 17. studenog 2007. Bošnjaci zastupljeni sa 1,60% u ukupnom stanovništvu Općine Kršan, oni to pravo ne mogu ostvariti. Uzimajući u obzir da u međuvremenu nije mijenjana Statutarna odluka, .....u konkretnom slučaju mora (se) primijeniti odredba Zakona, a tu je određen limit od 5% kojeg navedena manjina ne ispunjava.«.

Žaliteljica predlaže da Ustavni sud stavi izvan snage i poništi Odluku o objavi rezultata izbora za članove Općinskog vijeća Općine Kršan od 25. svibnja 2009. te da konvalidira ispravljenu odluku o objavi rezultata izbora za članove Općinskog vijeća Općine Kršan od 21. svibnja 2009. (ispravno: 17. svibnja 2009.).

Žalba je osnovana.

3. Osporenom Odlukom o objavi rezultata izbora za članove Općinskog vijeća Općine Kršan klasa: 013-03/09-01/1, ur.broj: 2144/04-502-09-124 od 25. svibnja 2009. Općinsko Izborno povjerenstvo Općine Kršan (u daljnjem tekstu: OIP) stavilo je izvan snage Odluku o objavi rezultata izbora za članove Općinskog vijeća Općine Kršan klasa: 013-03/09-01/1, ur.broj: 2144/04-502-09-118 od 17. svibnja 2009. i rješenje o ispravku te Odluke klasa: 013-03/09-01/1, urbroj: 2144/04-502-09-120 od 21. svibnja 2009. te, između ostalog, u točki V. utvrdilo da su u Općinsko vijeće Općine Kršan s pravovaljanih lista izabrani:

1. Valdi Runko – NOL, nositelj: Valdi Runko

2. Serđo Vozila – NOL, nositelj: Valdi Runko

3. Nevenka Kranjčević – NOL, nositelj: Valdi Runko

4. Bruno Donadić – NO, nositelj: Valdi Runko

5. Zdravko Vidak – HDZ-HSS

6. Boris Babić – HDZ-HSS

7. Tomy Prusić -HDZ-HSS

8. Boris Rogić – IDS

9. Nevija Tireli – IDS

10. Josip Kontuš – IDS

12. Slavko Rabar – HSLS-HSU

13. Matilda Ilić – AM

14. Eđeo Brenčić – NOL, nositelj: Eđeo Brenčić

15. Silvano Uravić – SDP.

OIP je u točki VI. osporene Odluke utvrdio da u skladu s odredbama članka 2. Statutarne odluke (»Službeno glasilo Općine Kršan«, broj 4/03) pripadnici nacionalne bošnjačke manjine nisu postigli odgovarajuću zastupljenost u Općinskom vijeću u skladu s mjerodavnim odredbama Ustavnog zakona o pravima nacionalnih manjina (»Narodne novine«, broj 155/02.). Nadalje, u točki VII. osporene Odluke OIP je naveo da je člankom 3. Statutarne odluke utvrđeno da se »izabranim pripadnikom bošnjačke nacionalne manjine u Općinskom vijeću Općine Kršan smatra onaj pripadnik ove manjine koji nije izabran, prvi po redu prema razmjernom uspjehu svake liste na izborima«. OIP je nakon toga odredio da se na temelju navedene Statutarne odluke utvrđuje da se u skladu s člankom 10. stavkom 5. Zakona o izboru članova predstavničkih tijela jedinice lokalne i područne samouprave (»Narodne novine«, broj 33/01., 10/02. – odluka Ustavnog suda Republike Hrvatske broj: U-I-39/2002, 155/02. – članak 43. stavak 2. Ustavnog zakona o pravima nacionalnih manjina, 45/03., 43/04. – odluka Ustavnog suda Republike Hrvatske broj: U-I-2494/2002, 40/05., 44/05. – pročišćeni tekst i 109/07., u daljnjem tekstu: ZIPT) povećava broj članova Općinskog vijeća Općine Kršan sa 15 na 16.

Uvidom u pravovaljanu listu Nezavisne općinske liste nositelja – Valdija Runka, koja je postigla razmjerno najveći uspjeh na izborima, u točki VIII. osporene Odluke OIP je utvrdio da je pod rednim brojem 5. kao kandidat naveden Šemso Mujić, pripadnik bošnjačke nacionalne manjine, pa je na temelju članka 3. Statutarne odluke za 16. člana Općinskog vijeća Općine Kršan izabran (točkom IX. osporene Odluke) kao 16. član Šemso Mujić, Bošnjak – NOL – nositelj Valdi Runko.

4. Rješenjem broj: LS-412/2009 od 29. svibnja 2009. Županijsko izborno povjerenstvo Istarske županije odbilo je prigovor izjavljen protiv osporene Odluke OIP-a od 25. svibnja 2009., ocijenivši ga neosnovanim.

5. Odredbe članka 9. ZIPT-a propisuju:

Statutom jedinice odredit će se broj članova njezinog predstavničkog tijela iz redova hrvatskih državljana pripadnika nacionalnih manjina sukladno odredbama Ustavnog zakona o pravima nacionalnih manjina.

Predstavničko tijelo jedinice u kojoj pripadnici nacionalnih manjina imaju pravo na odgovarajuću zastupljenost u tom tijelu dužno je prije svakih redovnih izbora pravodobno uskladiti statut jedinice s odredbom stavka 1. ovoga članka na način propisan Ustavnim zakonom o pravima nacionalnih manjina.

U slučaju kada predstavničko tijelo jedinice ne postupi sukladno obvezi iz stavka 2. ovoga članka, obvezu je dužno izvršiti novo izabrano predstavničko tijelo u roku od 60 dana od konstituiranja.

Vlada Republike Hrvatske donijela je Zaključak klasa: 013-03/09-02/01, ur.broj: 5030109-09-1 od 10. ožujka 2009. (u daljnjem tekstu: Zaključak Vlade), koji glasi:

1. Jedinice lokalne i područne (regionalne) samouprave dužne su, u provedbi članaka 20. i 22. Ustavnog zakona o pravima nacionalnih manjina (»Narodne novine«, broj 155/02), osigurati zastupljenost pripadnika nacionalnih manjina u predstavničkim i izvršnim tijelima.

2. Pred predstojeće redovne lokalne izbore zadužuju se jedinice lokalne samouprave i jedinice područne (regionalne) samouprave na dosljednu primjenu članka 20. stavka 7. Ustavnog zakona o pravima nacionalnih manjina, koji glasi: »Za određivanje broja pripadnika nacionalne manjine radi provođenja odredbi ovoga članka mjerodavni su službeni rezultati popisa stanovništva. Prije svakih izbora službeni rezultati popisa stanovništva o broju pripadnika nacionalnih manjina u jedinici lokalne samouprave odnosno jedinici područne (regionalne) samouprave usklađuje se s eventualnim promjenama registriranim u posljednjem potvrđenom popisu birača te jedinice.«.

3. Zadužuju se uredi državne uprave u županijama da županijskim skupštinama, te gradskim i općinskim vijećima dostave zadnji potvrđeni popis birača.

4. Za praćenje provedbe ovog Zaključka zadužuje se Središnji državni ured za upravu.

(...)

6. Sukladno pravnom stajalištu izraženom u odluci broj: U-VIIA-2557/2009 od 27. svibnja 2009., Ustavni sud ističe da određivanje broja članova predstavničkog tijela jedinice lokalne samouprave iz redova hrvatskih državljana pripadnika nacionalnih manjina srazmjerno udjelu nacionalne manjine u stanovništvu te jedinice, u ovoj fazi postupka, nije u nadležnosti ni izbornih povjerenstava ni Ustavnog suda. Novoizabrano predstavničko tijelo je to koje ima zakonsko ovlaštenje (i obvezu) postupiti po članku 9. ZIPT-a i u roku od 60 dana od dana konstituiranja izmijeniti statut, pod uvjetom da su ispunjene pretpostavke za njegovu izmjenu, radi usklađenja broja članova predstavničkog tijela iz redova hrvatskih državljana pripadnika nacionalne manjine srazmjerno udjelu te manjine u stanovništvu jedinice lokalne samouprave.

To znači da je tek nakon takve izmjene (usklađivanja) statuta jedinice lokalne samouprave moguće provesti, eventualno potrebne, dopunske izbore sukladno odredbama članaka 9a. – 9d. ZIPT-a.

7. Uzimajući u obzir navedeno, Ustavni sud utvrđuje da je novoizabrano predstavničko tijelo Općine Kršan u roku od 60 dana od dana konstituiranja dužno uskladiti Statut odnosno statutarne odluke s člankom 20. stavkom 7. Ustavnog zakona o pravima nacionalnih manjina i Zaključkom Vlade od 10. ožujka 2009., navedenim u točki 5. obrazloženja ove odluke.

Tek se nakon toga, ovisno o stanju utvrđenom u novousklađenom statutu odnosno statutarnim odlukama, otvara pravna mogućnost za provođenje dopunskih izbora sukladno mjerodavnim odredbama članaka 9a. do 9d. ZIPT-a, sve pod uvjetom da nacionalna manjina – na temelju novousklađenog statuta odnosno statutarne odluke – ima pravo na jednog ili više vijećnika iz redova hrvatskih državljana pripadnika nacionalnih manjina u Općinskom Vijeću Općine Kršan u skladu s Ustavnim zakonom o pravima nacionalnih manjina.

8. Na temelju članka 128. alineje 9. Ustava Republike Hrvatske i članka 87. alineje 3. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst), odlučeno je kao u točki I. izreke ove odluke.

Odluka o objavi u »Narodnim novinama« temelji se na članku 29. Ustavnog zakona o Ustavnom sudu Republike Hrvatske.

Broj: U-VIIA-2738/2009

Zagreb, 30. svibnja 2009.

USTAVNI SUD REPUBLIKE HRVATSKE

Predsjednik Vijeća
dr. sc. Davor Krapac, v. r.

Odluka, NN 66/2009-1592